
Gumicukor reológiai modelljei

A gumicukrok iránti érdeklődés az elmúlt években egyre csak növekedett. Ennek a növekedésnek köszönhetően a termékpaletta kibővült. Az újabb termékek gyártásához, illetve a már meglévő termékek fejlesztéséhez hozzátartozik a gumicukrok tulajdonságainak megismerése, a termék feltérképezése. Csak úgy alakíthatjuk a terméket számunkra kedvező tulajdonságúvá, ha ismerjük a terméket. A növekvő kapacitás miatt, fontossá válik a tárolás kérdése. Ezekhez a reológia nyújt segítséget. A különböző mérések segítségével jobban megismerhetjük a gumicukrokat, megtalálhatjuk a megfelelő modellt a leírásához, illetve megtalálhatjuk azokat a reológiai paramétereket, amelyekkel jellemezhető a gumicukrok minősége.
A munkám célja az volt, hogy megtaláljam a gumicukrokat legjobban leíró reológiai modellt. Ehhez méréseket végeztem a Stable Micro System típusú precíziós asztali állományvizsgálóval. A mérésekhez a 2,00 mm átmérőjű mérőfejet használtam. A kísérlet típusa relaxáció volt, így állandó deformáció mellett vettem fel az erő-idő görbéket. Az SMS típusú penetrométert a Texture Expert nevű számítógépes program segítségével használtam. A kiértékeléseket Microsoft Excelben és MathCadben végeztem. Minél pontosabb reológiai modell felállításához a méréseket különböző paraméterek szerint végeztem. Különböző mérőfej sebességeket alkalmaztam, két eltérő cukorréteg vastagságon végeztem a méréseket. A mérési eredményeket csoportosítottam a gumicukor színe alapján is.
Kétféle kiértékelést végeztem. Eleinte alapfüggvényekkel – hatványfüggvény, exponenciális függvény és természetes alapú logaritmikus függvény – próbáltam leírni a görbéket, majd ezek kombinációival. A közelítéseket a tíz mérés átlagából kapott görbéken számoltam ki. Mivel ezek a közelítések nem bizonyultak elég pontosnak, tovább próbálkoztam.
A második módszer, amit a kiértékelés során használtam az úgynevezett sorozatos maradék módszer. Ennek alapja az, hogy az eredeti görbét több részre bontjuk, ezeket regresszióval közelítjük, és az így kapott egyenesekből ki tudjuk olvasni a feszültség és relaxációs idő komponenseket, amiket aztán egy egyenletbe rendezve megkapjuk a reológiai modell egyenletét. Ez már szép közelítést adott, ám a magasabb sebességű méréseknél megjelenő gyors komponenst ez sem tudja szépen leírni. A gyors komponens leírásához a nyújtott exponenciális függvény nyújthat segítséget. Ezen módszer alapján a mért adatok kiértékelése folyamatban van.



